Predkladacia správa

Európska rada (ER) zasadala v Bruseli 19. – 20. marca 2009. Delegáciu SR viedol predseda vlády Robert Fico, za účasti ministra zahraničných vecí Miroslava Lajčáka a ministra financií Jána Počiatka.
 
Rokovanie Európskej rady bolo venované trom hlavným témam: hospodárskej, sociálnej a finančnej situácii, energetike a zmene klímy a iniciatíve Východného partnerstva. ER bola informovaná o priebehu ratifikácie Lisabonskej zmluvy. Výstupom z rokovania ER sú závery.  
 
Dôležitou témou rokovania bola aj príprava pozícií EÚ na summit G20 v Londýne 2. apríla 2009 k reforme globálneho finančného systému a prvotná príprava na konferenciu o zmene klímy v decembri v Kodani. 
 
SR hodnotí summit EÚ ako úspešný. Prijaté závery ER sú pre SR vyhovujúce. Odsúhlasené finančné prostriedky na energetické projekty v rámci Európskeho plánu obnovy podporia energetickú bezpečnosť SR. V prípade hospodárskej a finančnej krízy je pre SR dôležité, aby EÚ aj naďalej konala koordinovane a na princípoch solidárnosti a naďalej odmietala prípadné protekcionistické snahy. Pozitívom summitu je dosiahnutie dohody o texte Vyhlásenia ER o Východnom partnerstve a plánované spustenie tejto iniciatívy na summite dňa 7. 5. 2009.       
 
Materiál má bezprostredný vplyv vo finančnej, ekonomickej, environmentálnej oblasti a v podnikateľskom prostredí. Konkrétne dôsledky plnenia záväzkov v jednotlivých oblastiach budú vypracované príslušnými rezortmi. Úloha zapracovať a premietnuť návrh odporúčaní vyplývajúcich zo záverov ER do úloh na rezortnej úrovni je súčasťou uznesenia predkladaného materiálu. Prehľad odporúčaní vyplývajúcich zo záverov Európskej rady je uvedený v prílohe 2 materiálu.